রাজ্য জুড়ে বিজেপি-র ডাকা ১২ ঘণ্টার বন্‌ধের জেরে হাওড়া, মেদিনীপুর, কোচবিহার-সহ বিভিন্ন জেলায় বিক্ষিপ্ত অশান্তি দেখা গেল। বুধবার সকালে থেকেই রাজ্যের বিভিন্ন জায়গায় বাস ভাঙচুর, পথ অবরোধ, রেল রোকো-সহ বিভিন্ন কর্মসূচি নিয়ে বন্‌‌ধ সফল করার চেষ্টা করেন বিজেপি কর্মী-সমর্থকেরা। পাল্টা হিসাবে বন্‌ধের প্রতিরোধ করতে তৎপর রাজ্য প্রশাসন। এ দিন সকাল থেকে বিক্ষিপ্ত হিংসার খবর মেলে রাজ্যের বিভিন্ন জায়গা থেকে। এ দিন সকালে হাওড়া ময়দানের দু’টি সরকারি বাসে ভাঙচুর চালান বন্‌ধ সমর্থকরা। পাশাপাশি, মেদিনীপুরে একটি বাসে ভাঙচুরের পর আগুন লাগিয়ে দেওয়ার অভিযোগ উঠেছে বিজেপি কর্মী সমর্থকদের বিরুদ্ধে। এ ছাড়া, এ দিন সকালে কোচবিহারের তিনটি বাসে ভাঙচুর চালানোর ঘটনা ঘটেছে। বিক্ষিপ্ত হিংসার খবর পাওয়া গিয়েছে মেদিনীপুর, দুই ২৪ পরগনা, হাওড়া, হুগলি থেকে।বিভিন্ন জেলায় রাস্তা অবরোধ করেন বিজেপি কর্মী সমর্থকেরা। পাশাপাশি ট্রেন অবরোধের খবর মিলেছে বিভিন্ন জেলা থেকে।   •  ইসলামপুরের সভায়  শুভেন্দুবাবু জানান, দাড়িভিটকাণ্ডে পূর্ণাঙ্গ তদন্ত করা হবে। পাশাপাশি, গ্রামে গ্রামে, ওয়ার্ডে ওয়ার্ডে প্রতিরোধ গড়ে তোলার জন্য সকলকে আহ্বান জানান তিনি। • বন্‌ধ প্রসঙ্গে মুখ্যমন্ত্রী মমতা বন্দ্যোপাধ্যায় বলেছেন, “বাংলার মানুষ বন্‌ধ প্রত্যাখ্যান করেছেন। বাস ভাঙচুর হচ্ছে। এটা জমিদারি নাকি! কাজ নেই। শুধু বন্‌ধ ডাকছে। বিজেপি-র দিন শেষ। সস্তার রাজনীতি করছে বিজেপি। আইন অনুযায়ী ব্যবস্থা নেওয়া হবে। বন্ধ্যাত্বক বন্‌ধ করতে দেব না।” • উত্তর ২৪ পরগনার গুমায় পথ অবরোধ করেন বন্‌ধ সমর্থকেরা। সেই অবরোধ তুলতে গিয়ে লাঠি চালায় পুলিশ। পাল্টা হামলা করেন বিজেপি কর্মীরা। সংঘর্ষে জখম হন অশোকনগরের ওসি আশিস দলুই। • শুভেন্দুবাবুর দাবি, “এ দিন সকাল থেকে রাজ্য জুড়ে সব মিলিয়ে প্রায় ৮টি সরকারি বাসে ভাঙচুর চালানো হয়েছে। এবং সব ক্ষেত্রেই দু’এক জন যুবক চলন্ত বাসে পাথর ছুড়ে, কাঁচ ভেঙে দিয়ে কাপুরুষের মতো পালিয়েছে।” • পরিবহণমন্ত্রী জানিয়েছেন, এ দিন সকাল সাড়ে ৫টা থেকেই কলকাতার পরিবহণ দফতরের কন্ট্রোল রুমে বসে রাজ্যের যান চলাচলের পরিস্থিতির উপরে নিজে থেকে নজরদারি শুরু করেছেন। তাঁর দাবি, এ দিন সকালে স্কুলবাস, বেসরকারি বাস চলাচল স্বাভাবিক ভাবেই শুরু হয়েছে। • শুভেন্দুবাবু জানিয়েছেন, আজ রাজ্যের সমস্ত সরকারি বাস ডিপো থেকেই বিপুল সংখ্যক বাস রাস্তায় নামে। তিনি জানিয়েছেন, স্টেট ট্রান্সপোর্টের ৪৫টি ডিপো, দক্ষিণবঙ্গ পরিবহণের ১৯টি ডিপো এবং ডব্লিউবিটিসি-র ১৫টি ডিপো থেকেই সরকারি বাস স্বাভাবিক ভাবে চলাচল করছে। • বন্‌ধ সম্পূর্ণ ব্যর্থ বলে দাবি করলেন রাজ্যের পরিবহণমন্ত্রী শুভেন্দু অধিকারী। বেলা সাড়ে ৮টা নাগাদ কলকাতার ম্যাঙ্গো লেনে পরিবহণ দফতরের অফিসে তাঁর আরও দাবি, “রাজ্য জুড়েই সড়ক যোগাযোগ একেবারে স্বাভাবিক রয়েছে। কোথাও কোথাও ঝামেলা পাকাতে চাইলেও পুলিশের তৎপরতায় অবরোধ সফল হয়নি।” • শিলিগুড়ি সেবক রোডের কাছে এয়ার ভিউ মোড়ে অন্যান্য দিনের তুলনায় এ দিন বাসের সংখ্যা কম। এখনও লোকজন সে ভাবে পথে নামেননি। সরকারি বাস চলছে। এখনও দোকান খোলেনি। কোন গোলমালের খবর নেই। এখনও পর্যন্ত শিলিগুড়িতে জনজীবন স্বাভাবিক বলেই পুলিশ সূত্রে খবর। • হুগলির উত্তরপাড়ায় গোলাপ ফুল ও মিষ্টি বিতরণ করল তৃণমূল যুব কংগ্রেস। বন্‌ধ উপেক্ষা করে পথে নামায় সাধারণ মানুষ থেকে গাড়ির চালকদের অভিনন্দন জানাল তৃণমূল। বন্‌ধকে উপেক্ষা করে যাঁরা রাস্তায় বেরিয়েছেন সেই সমস্ত গাড়ি চালক-দোকানদার থেকে শুরু করে সাধারণ মানুষ— সকলকে গোলাপ ফুল ও মিষ্টি বিলি করল উত্তরপাড়া তৃণমূল যুব কংগ্রেস। উত্তরপাড়া যুব তৃণমূলের নেতা সন্দীপ দাসের নেতৃত্বে যুব কর্মীরা পথচলতি মানুষ ও বাস-অটো-টোটোচালকদের মিষ্টিমুখ করান এবং তাঁদের হাতে গোলাপ ফুল তুলে দেয়। রাজ্য জুড়ে আজ ১২ ঘণ্টার বন্‌ধের ডাক দিয়েছে বিজেপি। উত্তর দিনাজপুরের ইসলামপুর ব্লকে গত ২০ সেপ্টেম্বর গুলিবিদ্ধ হয়ে দুই ছাত্রের মৃত্যুর প্রেক্ষিতেই এই বন্‌ধের ডাক দেওয়া হয়েছে। রাজ্যের শাসক দল তৃণমূল এবং রাজ্য সরকার যথারীতি বন্‌ধ বিরোধিতার ডাক দিয়েছে। নবান্ন জানিয়ে দিয়েছে, সব সরকারি অফিস-কাছারি বুধবার খোলা থাকবে। স্কুল-কলেজ-বিশ্ববিদ্যালয়ও খোলা থাকবে। প্রত্যেক সরকারি কর্মীকে কর্মস্থলে হাজির হতেই হবে, সে কথাও সাফ জানিয়ে দিয়েছে সরকার। বন্‌ধ সফল করতে বিজেপি বদ্ধপরিকর। ইসলামপুরের দাড়িভিটে যে ঘটনা গত বৃহস্পতিবার ঘটেছে, সেই ঘটনার কথা বার বার তুলে ধরে তৃণমূলের বিরুদ্ধে হাওয়া তুলতে চাইছেন দিলীপ ঘোষরা। সেই লক্ষ্যেই এই বন্‌ধ ডাকা, বলছেন রাজনৈতিক বিশ্লেষকরা। তৃণমূল বাংলার ক্ষমতায় আসার পর থেকে বন্‌ধ-অবরোধের রাজনীতির বিরুদ্ধে কঠোর অবস্থা নিয়েছে সরকার। কোনও দল বন্‌ধ ডাকলেই সরকার তা ব্যর্থ করতে প্রায় সর্বশক্তি প্রয়োগ করে। এ পর্যন্ত প্রায় সব বন্‌ধই মোটের উপর ব্যর্থ করে দিতে পেরেছে তৃণমূলের সরকার। আজ তাই বিজেপি একটু অন্য রকম করে দিতে চাইছে ছবিটা। এই বন্‌ধে যদি অন্য বন্‌ধগুলির চেয়ে বেশি সাড়া পড়ে, তা হলে বিজেপির শক্তিপ্রদর্শনের চেষ্টা কিছুটা সফল হবে। রাজ্য সরকার তথা শাসক দলের জন্যও তাই চ্যালেঞ্জটা আজ অপেক্ষাকৃত কঠিন। বিজেপির এই বন্‌ধকে গত সাত বছরের অন্য যে কোনও বন্‌ধের মতো নির্বিষ করে দিতে না পারলে রাজনৈতিক ভাবে কিছুটা অস্বস্তিতে পড়তে হবে। তাই পুলিশ-প্রশাসনকে সব রকম ভাবে সক্রিয় রাখার পাশাপাশি আজ সকাল থেকে তৃণমূল নেতা-কর্মীরাও রাস্তায় নেমে বন্‌ধের বিরোধিতা করবেন। (দুই চব্বিশ পরগনা, হাওড়া ও হুগলি, নদিয়া-মুর্শিদাবাদ, সহ দক্ষিণবঙ্গের খবর, পশ্চিমবঙ্গের বিভিন্ন জেলা খবর, বাংলার বিভিন্ন প্রান্তের খবর পেয়ে জান আমাদের রাজ্য বিভাগে।)